Nicolaes Pietersz. Berchem
Nicolaes Pietersz. Berchem var en hollandsk maler. Han blev født i Haarlem og uddannet bl.a. hos sin far, stillebenmaleren Pieter Claesz., og hos Jan van Goyen. Han virkede hovedsagelig i Haarlem, men fra 1677 også i Amsterdam.
Berchem var sandsynligvis i Italien i 1650'erne, og han blev berømt for sine italienske landskaber befolket med hyrder og deres dyr. Han var en meget produktiv maler, fejret af kendere for sine vidunderlige færdigheder i at male kvæg, yndefulde landskabskompositioner og hans opfindsomhed med at udvikle nye motiver. Dette ry resulterede i en produktion af mange kopier efter hans arbejder, især i 1700-årene, hvor hans værker blev mere og mere eftertragtede.
Han er, ved siden af Jan Both og Adam Pynacker, den vigtigste repræsentant for italianisanterne, en yndet stilart i hollandsk landskabsmaleri i midten og anden halvdel af 1600-tallet.